**Informatīvais ziņojums par Eiropas Reģionālās attīstības fonda līdzfinansētā projekta „Vēsturiski piesārņoto vietu „Inčukalna sērskābie gudrona dīķi”** **sanācijas darbi” turpmāku īstenošanu**

Vides aizsardzības un reģionālās attīstības ministrija (turpmāk – VARAM) 2015.gada 9.jūnijā informēja Ministru kabinetu par projekta „Vēsturiski piesārņoto vietu „Inčukalna sērskābā gudrona dīķi” sanācijas darbi” īstenošanas statusu, projekta īstenošanā konstatēto problēmu un projekta pabeigšanas alternatīvām.

Informatīvais ziņojums par Eiropas Reģionālās attīstības fonda līdzfinansētā projekta „Vēsturiski piesārņoto vietu „Inčukalna sērskābā gudrona dīķi” sanācijas darbi” (turpmāk – Projekts) turpmāku īstenošanu sagatavots atbilstoši Koalīcijas partneru darba grupas sēdē par Eiropas Savienības fondu jautājumiem, kas notika 2015.gada 17.septembrī, lemtajam, lai Ministru kabinetam sniegtu aktuālo informāciju par Projekta turpmāku īstenošanu un nepieciešamajiem lēmumiem, lai nodrošinātu Projekta mērķu un rezultātu sasniegšanu, ņemot vērā notikušo konsultāciju ar Eiropas Komisijas dienestiem rezultātus.

**I Sanācijas darbu līguma statuss**

Starp Valsts vides dienestu (turpmāk – VVD) un SIA „Skonto Būve” (turpmāk – Uzņēmējs) 2010.gada 24.septembrī noslēgtais iepirkuma līgums „Vēsturiski piesārņotās vietas „Inčukalna sērskābā gudrona dīķi” projektēšana un sanācijas darbi” (turpmāk – Līgums) ir izbeigts 2015.gada 22.jūlijā.

 Līdz 2015.gada 1.jūnijam, kad ir ticis veikts pēdējais ieraksts būvdarbu žurnālā, Uzņēmējs ir veicis Dienvidu dīķa slāņa Nr.0 un slāņa virs slāņa Nr.1 (piesārņotā ūdens un gudrona emulsija), kā arī daļēju slāņu Nr.1 un Nr.2 (pastveida un pseidocietais gudrons) ekskavāciju un utilizāciju. Sanācijas darbi Ziemeļu dīķī nav uzsākti.

Uzņēmējam Līguma ietvaros ir samaksāti 26 471 608,48 EUR ar PVN (kopējā Līguma summa ir 42 674 971,43 EUR ar PVN).

Šobrīd SIA „Geo Consultants” (turpmāk – Inženieris) saskaņā ar inženiertehniskās uzraudzības līguma noteikumiem veic sanācijas objekta inventarizāciju, lai noteiktu Uzņēmēja faktiski paveikto darbu apjomu.

**II Konsultāciju ar Eiropas Komisijas dienestiem rezultāti**

2015.gada 16.septembrī notikušo neformālo konsultāciju ar Eiropas Komisijas dienestiem rezultātā, kurās piedalījās VARAM, VVD, Finanšu ministrijas kā Eiropas Savienības fondu Vadošās iestādes un JASPERS (*Kopīga palīdzība projektu sagatavošanai Eiropas reģionos*) pārstāvji, Eiropas Komisijas dienestu pārstāvji sniedza skaidrojumu par nosacījumiem, kas izpildāmi, lai Eiropas Komisijai būtu pamats akceptēt izmaiņas Projektā:

1. Projekta grozījumos jāsniedz pamatojums izmaiņām sanācijas tehnoloģijā, kuru nepieciešamību noteica sērskābā gudrona netipiskās ķīmiskās un fizikālās īpašības, attiecīgi pamatojot ar jauno sanācijas tehnoloģiju saistītās darbības un to izmaksas. Sagatavojot Projekta grozījumus, jāņem vērā pieejamā aktuālā informācija par Projekta objektu;
2. Latvijai skaidri un nepārprotami jāapliecina apņemšanās pabeigt Projekta īstenošanu, to finansējot no Eiropas Savienības fondu 2014.-2020.gada plānošanas perioda finanšu līdzekļiem (ievērojot darbības programmā noteikto) un valsts budžeta. Lai Projektu būtu iespējams sadalīt posmos divu Eiropas Savienības fondu plānošanas periodu ietvaros, Projekta 2.posmam ir jābūt attiecināmam, lai par to varētu saņemt finansējumu no struktūrfondiem un (vai) Kohēzijas fonda 2014.–2020. gada plānošanas periodā[[1]](#footnote-1);
3. Projekts sadalāms kārtās, kur uz Eiropas Savienības fondu 2007.-2013.gada plānošanas perioda projekta ietvaros ietveramas līdz 2015.gada 31.decembrim faktiski paveiktās darbības (Projekta 1.posms), savukārt Eiropas Savienības fondu 2014.-2020.gada plānošanas perioda projektā ietveramas darbības Projekta pabeigšanai (Projekta 2.posms);
4. Tiek stiprināta Projekta vadības kapacitāte, Projekta grozījumos sniedzot Eiropas Komisijai skaidru un detalizētu informāciju par paveiktajiem un plānotajiem pasākumiem. Kapacitātes stiprināšanas izmaksas var paredzēt no Projekta līdzekļiem;
5. Projekta grozījumu priekšlikums, kurā ņemti vērā iepriekš minētie nosacījumi, iesniedzams Eiropas Komisijā līdz 2015.gada 30.septembrim.

VARAM turpina konsultācijas ar Eiropas Komisijas dienestiem un JASPERS ekspertiem, lai sagatavotu Projekta grozījumu priekšlikumu atbilstoši Eiropas Komisijas dienestu prasībām, nodrošinot Projekta pabeigšanu ar mazāko negatīvo ietekmi uz valsts budžetu.

**III Projekta turpmākas īstenošanas nodrošināšana**

Lai nodrošinātu Projekta pabeigšanu un līdz ar to būtu iespējams no Eiropas Reģionālās attīstības fonda (turpmāk – ERAF) līdzekļiem saņemt līdz 2015.gada beigām Projektā veikto izmaksu ERAF daļu (indikatīvi 19 847 670 EUR; kopējie deklarējamie izdevumi indikatīvi: 28 353 814 EUR) Eiropas Savienības fondu 2007.-2013.gada plānošanas perioda ietvaros, kā arī Projekta pabeigšanas izmaksas līdzfinansēt no Eiropas Savienības fondu 2014.-2020.gada plānošanas perioda līdzekļiem, ir veicamas turpmāk norādītās darbības:

[1] Jāparedz, ka Projekta īstenošana turpināma un Projekta pabeigšanai izmantojams Eiropas Savienības fondu 2014.-2020.gada plānošanas perioda finansējums un valsts budžeta finansējums.

Ņemot vērā Projekta pabeigšanai nepieciešamo iepirkumu rezultātus, bet ne vēlāk kā līdz 2016.gada 30.decembrim VARAM jāizvērtē un noteiktā kārtībā jāiesniedz Ministru kabinetā priekšlikums Projekta pabeigšanas finansēšanai Eiropas Savienības fondu 2014.-2020.gada plānošanas perioda ietvaros, kas ir ar mazāko iespējamo negatīvo ietekmi uz valsts budžetu, prioritāri kā finanšu avotu izvērtējot VARAM kā Eiropas Savienības fondu 2014.-2020.gada plānošanas perioda atbildīgajai iestādei pieejamo finansējumu.

[2] VARAM sadarbībā ar VVD jāizstrādā Projekta grozījumu priekšlikums un sadarbībā ar Finanšu ministriju kā Eiropas Savienības fondu vadošo iestādi (turpmāk – VI) Eiropas Komisijas noteiktajā termiņā iesniedz tas Eiropas Komisijā, Eiropas Savienības fondu 2007.-2013.gada plānošanas perioda projektā (Projekta 1.posms) paredzot līdz 2015.gada 31.decembrim paveiktās darbības (Dienvidu dīķa daļēja sanācija, sanācijas darbu uzraudzība un izpētes, Dienvidu dīķa pagaidu pārklājums), savukārt Eiropas Savienības fondu 2014.-2020.gada plānošanas perioda Projektā (Projekta 2.posms) – darbības Projekta pabeigšanai (Dienvidu dīķa sanācijas pabeigšana, Ziemeļu dīķa sanācija, sanācijas darbu uzraudzība, izpētes un Projekta vadība), un ņemot vērā maksimālās paredzamās Projekta pabeigšanas izmaksas, tajā skaitā ar Projekta vadīšanu saistītās izmaksas.

[3] Ministru kabinets atļauj VVD uzņemties saistības Projektam piešķirtā atlikušā un pieejamā finansējuma ietvaros:

|  |  |  |
| --- | --- | --- |
| 1. | Projekta kopējais budžets, t.sk.* 1. Projekta kopējais budžets līdz Projekta grozījumiem 2014.gadā – 29 002 282,48 EUR;
	2. Projekta kopējā budžeta palielinājums ar Projekta grozījumiem 2014.gadā (grozījumus nav apstiprinājusi Eiropas Komisija) – 16 045 198,14 EUR
 | 45 047 480,62 EUR |
| 2. | Projekta ietvaros līdz 2015.gada 17.septembrim faktiski veiktie maksājumi  | 26 954 752,03 EUR |
| 3. | Projekta ietvaros līdz 2015.gada 17.septembrim uzņemtās līgumsaistības, par kurām norēķini veicami pēc 2015.gada 17.septembra līdz 2015.gada 31.decembrim | 88 562,86 EUR |
| 4. | Projekta budžeta atlikums (4.=1.-2.-3.) | 18 004 165,73 EUR |
| 5. | Ieturētā Sanācijas darbu līguma bankas pirmā pieprasījuma garantija\* | 4 033 524,88 EUR |
| **6.** | **Projektam piešķirtais atlikušais un pieejamais finansējums** **(6.=4.+5.)** | **22 037 690,61 EUR** |

*\* Pārtrauktā sanācijas darbu līguma izpildes garantijas summa, kura var tikt izmantota Projekta pabeigšanas rezultātā radušos zaudējumu segšanai.*

Ņemot vērā pašlaik pieejamo informāciju un Inženiera sniegtās aplēses, Projekta pabeigšanas (sanācijas darbu pabeigšanas un to uzraudzības) izmaksas varētu būt 19 360 000 EUR - 25 410 000 EUR. Konkrētas Projekta darbu pabeigšanas izmaksas nosakāmas iepirkuma procedūru rezultātā.

[3] Projekta īstenošanas pabeigšanai un valsts interešu pārstāvības nodrošināšanai slēdzami šādi iepirkuma līgumi:

* 1. Dienvidu dīķa pagaidu pārseguma izbūve,
	2. papildu izpētes veikšana un priekšlikumu izstrāde tehniskajiem risinājumiem sanācijas darbu pabeigšanai,
	3. sanācijas darbu pabeigšana,
	4. sanācijas darbu pabeigšanas uzraudzība,
	5. juridiskie pakalpojumi valsts interešu pārstāvībai un juridiskām konsultācijām ar Projekta pabeigšanu saistītos jautājumos (juridisko pakalpojumu izmaksas nepārsniedz 342 000 EUR, valsts nodeva par mantisku prasību – 170 000 EUR),
	6. tehniski ekonomiskā pamatojuma un finanšu ekonomiskās analīzes aktualizācija (ja nepieciešams).

[4] VARAM ne vēlāk kā līdz 2016.gada 30.decembrim nodrošina izvērtējumu par Projekta 2.posmā paredzēto darbību finansēšanas iespējām no Eiropas Savienības fondu 2014.-2020.gada plānošanas perioda finanšu līdzekļiem, apzinot nepieciešamās izmaiņas darbības programmā “Izaugsme un nodarbinātība”, saskaņojot to ar VI un pēc jautājuma saskaņošanasKoalīcijas partneru darba grupā par Eiropas Savienības struktūrfondu un Kohēzijas fonda jautājumiem, noteiktā kārtībā iesniedzot attiecīgu priekšlikumu Ministru kabinetā.

Vides aizsardzības un

reģionālās attīstības ministrs K.Gerhards

Valsts sekretārs G.Puķītis

18.09.2015. 14:09

Līga Kalvāne

Tālr. 66016570

e-pasts: Liga.Kalvane@varam.gov.lv

1. Sk. Eiropas Komisijas 30.04.2015. lēmuma, ar kuru groza Lēmumu C(2013) 1573, ar ko apstiprina pamatnostādnes par to darbības programmu slēgšanu, kuras pieņemtas atbalsta saņemšanai no Eiropas Reģionālās attīstības fonda, Eiropas Sociālā fonda un Kohēzijas fonda (2007-2013), 1.pielikumu. [↑](#footnote-ref-1)